Jisas i Husat – Evidens (2)
Mak 2:1-12.
Long Mak sapta 1 Mak i mekim wanpela bikpela tok, na em i tok olsem, Jisas Em i God na Em i kam daun long dispela graun. Na Mak i kolim Jisas “Pikinini Man bilong God”, tasol Jisas Em i no pikinini bilong God wankain olsem yumi i stap pikinini bilong papamama bilong yumi. Nogat. Papa God i no karim Jisas olsem yumi karim ol pikinini bilong yumi. Nogat. Jisas Em i no wanpela pikinini. Nogat. Jisas Em i God.
Na Mak i kisim tok bilong profet Aisaia i kam insait long tok bilong em. Long Aisaia 40:3 God i tokim Aisaia olsem, God yet bai kam. God i no tokim Aisaia olsem, wanpela bikman bai kisim ples bilong God na i kam. Nogat. Jisas Em i no wanpela bikman tasol. Nogat. Jisas Em i BIKPELA. Jisas Em i God.
Em olsem na, yumi no ken i tingim olsem, Jisas Em i daun liklik long God na Em i no stap long wanpela level wantaim God. Nogat. Jisas Em i God olsem Papa Em i God na olsem Holi Spirit Em i God. (Yu ken i lukim stadi namba 1.)
Orait, Mak i mekim wanpela bikpela toktok. Tasol em i no toktok nating. Nogat. Em i putim ples klia ol wanwan evidens bilong sapotim tok bilong em. Em i kisim tok bilong profet Aisaia i kam insait long tok bilong em, bai yumi tingim tok God i bin tokim Aisaia long ol samting bilong kam bilong Em.
Long stadi namba 2 yumi bin lukim na skelim Aisaia 35:4-6. Long dispela tok God i tok klia long ol wanwan sain ol manmeri i ken i lukim taim Em i kam. God i no inap i kam wantaim ol tausen tausen ensel na ol manmeri i lukim. Nogat. Taim God i kam, orait Em bai wokim ol kainkain sain na ol manmeri ol i ken i lukim na ol i ken i save olsem, God i kam.
Na God bai wokim ol wanem kain sain na ol manmeri i ken i save olsem, God i kam namel long ol? Tingim. Aipas man bai lukluk, na iapas man bai harim, na lek nogut man bai kalap, na mauspas man bai mekim toktok.
God i tokim Aisaia longtaim pinis long ol wanwan sain ol manmeri ol i ken i lukim. Na Mak i tok olsem, Jisas i wokim ol dispela sain. Jisas i wokim ol planti kainkain mirakel olsem. Em olsem na aipas man i lukluk, na iapas man i harim, na lek nogut man i kalap, na mauspas man i toktok.
Na yumi mas holim tingting, Mak i no mekim tok win nating tasol. Nogat. Em i tokim yumi long ai witnis bilong Pita. Pita wantaim olgeta disaipel ol i lukim Jisas i wokim ol dispela samting long ai bilong planti manmeri. Em olsem na, tru tumas, Jisas Em i God i kam, long wanem, Em i wokim ol wanwan sain olsem Aisaia i bin tok.
Orait, ol dispela em i fes (namba 1) evidens bilong Mak. Nau bai yumi lukim na skelim narapela evidens Mak i putim ples klia.
Namba 2 evidens bilong Mak i olsem – Jisas i rausim sin.
Long stadi namba 2 yumi tok pinis olsem, Jisas i wokim ol kainkain mirakel na ol mirakel i stap olsem sain, bai yumi ken i save olsem, Jisas Em i God na Em i kam. Jisas Em i no wokim ol mirakel bilong soim yumi olsem, Em bai stretim ol sik bilong yumi. Nogat. Jisas i wokim ol mirakel bilong soim yumi olsem, Jisas Em i God na Em i kam olsem God i bin tokim profet Aisaia.
Na Jisas i wokim narapela kain mirakel na dispela mirakel em i sekon (namba 2) evidens Mak i putim bilong soim yumi olsem, Jisas Em i God. Lukim na skelim Mak 2:1-12.
- Mak 2:1-12. Jisas i rausim na fogivim sin bilong lek nogut man.
Na dispela mirakel em i narapela kain mirakel. Long wanem? Jisas Em i no tokim lek nogut man olsem, “Mi stretim lek bilong yu.” Nogat. Jisas i tokim em olsem, “Mi rausim sin bilong yu, Mi fogivim sin bilong yu.”
Na olsem wanem Jisas i wokim mirakel bilong Em long dispela rot? Jisas i wokim mirakel long dispela rot bilong kirapim tingting bilong ol manmeri i stap na i witnisim mirakel bilong Em na bilong kirapim tingting bilong yumi tu. Long dispela mirakel Jisas i putim Em yet long ples klia na i soim yumi olgeta manmeri olsem, Jisas Em i God na Em i gat namba bilong rausim na fogivim sin bilong sin manmeri.
Jisas i gat namba bilong rausim na fogivim sin.
Bai mi wokim wanpela tok piksa bilong stiaim tingting bilong yumi.
Sapos wanpela man, nem bilong em Jon, em i kam insait long banis bilong mi na em i kilim na kaikaim dok bilong mi, orait narapela man i ken i rausim na fogivim dispela rong bilong Jon o nogat? Narapela man i ken i go long Jon na tok, “Mi rausim na fogivim dispela rong bilong yu,” o nogat? Nogat. Mi wanpela tasol i ken i rausim na fogivim dispela rong bilong Jon. Long wanem, Jon i wokim rong long mi tasol, olsem na, mi wanpela tasol mi ken i rausim na fogivim rong bilong Jon.
Na sapos mi no laik rausim na fogivim rong bilong Jon, orait em i laik bilong mi tasol. Sapos mi laik kotim Jon, orait mi ken i kotim em, em i laik bilong mi tasol. Narapela man em i no ken i kotim Jon long kilim dok bilong mi. Nogat. Mi tasol. Em olsem na sapos mi laik rausim na fogivim rong bilong Jon, orait em i laik bilong mi tasol. Mi wanpela tasol mi ken i rausim na fogivim dispela rong bilong Jon.
Na wankain olsem, God tasol Em i ken i rausim na fogivim sin bilong sin manmeri. Lukim lain 6-7. Ol sampela tisa bilong lo ol i save na ol i tok, “Ol man i no inap tekewe sin. Nogat. God tasol i ken i tekewe sin.”
Na olsem wanem God tasol i ken i rausim na fogivim sin (tekewe sin)? God tasol i ken i rausim na fogivim sin bikos taim yumi wokim sin, orait yumi wokim sin long God. Taim yumi wokim rong, orait yumi wokim rong long God. Long dispela as God tasol i ken i rausim na fogivim sin bilong yumi.
God i bin wokim yumi na Em i wokim olgeta samting bilong dispela graun. Em i Papa bilong yumi, na yumi mas lavim God na yumi mas harim na bihainim tok bilong God. Taim yumi givim baksait long Em na taim yumi sakim tok bilong Em na taim yumi lavim ol narapela samting bilong dispela graun na yumi no lavim God tasol, orait yumi wokim rong long God, na dispela rong Baibel i kolim sin.
Ol tisa bilong lo ol i skelim dispela samting stret na ol i tok, “God tasol Em inap tekewe sin.” Tasol, ol narapela samting ol i no skelim stret. Nogat. Ol i tingim olsem, Jisas Em i man nating tasol na Em i giaman. Em olsem na ol i tok, “Em i mekim bilas long God.” Sapos ol i skelim stret, orait ol inap save olsem, Jisas Em i God, na sapos Jisas i laik rausim na fogivim sin bilong wanpela man, orait Em i ken i rausim na fogivim sin bilong em.
Sin, na hevi bilong sin, tupela i pas wantaim long tingting bilong Jisas.
Yumi mas klia long wanpela samting na dispela samting i olsem, olgeta kainkain sik bilong dispela graun em i kamap long rot bilong sin bilong Adam na Ivi. Taim tupela i givim baksait long God na tupela sanap long strong na save bilong tupela yet, orait God i putim olgeta samting bilong dispela graun insait long sik na dai. Em olsem na, olgeta kainkain sik na dai em i mak na hevi bilong sin. (Yu ken i lukim na skelim Jenesis sapta 1-3.)
Em olsem na, taim Jisas i stretim lek bilong lek nogut man, orait em i rausim hevi bilong sin long bodi bilong em. Long tingting bilong Jisas sin na hevi bilong sin tupela i pas wantaim. Em olsem na taim Jisas i rausim hevi bilong sin bilong lek nogut man, orait dispela i soim olsem, Jisas i gat strong bilong rausim na fogivim sin. Jisas i gat namba bilong rausim hevi bilong sin na Em i gat namba bilong rausim na fogivim sin. Rausim hevi bilong sin na rausim sin em i wankain samting bilong Jisas. Lukim Mak 2:6-11. Long dispela 6-pela ves Jisas i pasim dispela tupela samting wantaim.
Em olsem na, taim Jisas i stretim lek bilong lek nogut man, orait Em i putim ples klia olsem, Em i gat namba bilong rausim na fogivim sin, na dispela i soim olsem, Jisas Em i God i kam olsem Aisaia i bin tok.
Pasin bilong Jisas i sailensim ol tisa bilong lo. Long wanem, ol i klia olsem, taim Jisas i stretim lek bilong lek nogut man, orait Jisas i rausim na fogivim sin bilong em. Ol tisa bilong lo ol i lukim na ol i witnisim samting Jisas i wokim, tasol ol i pasim tingting na pasim bel na ol i no laik bilipim na trastim Jisas. Nogat. Em olsem na, yu save, bihain ol i kilim Jisas i dai.
Tasol ol narapela manmeri i stap na i lukim na witnisim, ol i tanim het na ol i tok, “Bipo, yumi no bin lukim dispela kain samting, nogat tru!” Na yumi save olsem, Pita tu em i lukim na harim na witnisim, na Mak em i raitim ai witnis bilong Pita bai yumi tu yumi ken i skelim na yumi ken i save olsem, Jisas i gat pawa na Em i gat namba bilong rausim na fogivim sin. Long wanem, Jisas Em i God.
Ol samting bilong rausim na fogivim sin i stap long han bilong Jisas tasol.
Em olsem na, maski yumi givim baksait long Jisas na yumi bihainim tok bilong ol man bilong dispela graun. Ol samting bilong rausim na fogivim sin em i no stap long han bilong mi, na em i no stap long han bilong yu, na em i no stap long han bilong ol bikman bilong ol kainkain misin i kam i stap long PNG maski ol i kam paslain o ol i kam bihain. Nogat. Ol samting bilong rausim na fogivim sin em i stap long han bilong Jisas tasol.
Jisas Em i God, na Em i gat pawa na namba bilong rausim na fogivim sin. Olsem na Em i rait man stret bilong tokaut long olgeta samting bilong rausim na fogivim sin. Long dispela as yumi mas harim tok bilong Jisas.
Harim dispela tok bilong Jisas.
“Mi yet Mi rot, na Mi as bilong Tok i tru, na Mi as bilong laip. I no gat wanpela man inap i go long Papa long narapela rot. Nogat. Long Mi tasol.” Jon 14:6.
Jisas Em i God, na Em i save long olgeta samting bilong rausim na fogivim sin, na Em i tok, “Mi yet Mi rot, na Mi as bilong Tok i tru, na Mi as bilong laip. I no gat wanpela man inap i go long Papa long narapela rot. Nogat. Long Mi tasol.” Jisas Em i save na Em i tokim yumi klia long rot bilong yumi sin manmeri yumi ken i lukim laip.
Jisas yet Em i rot. Em olsem na, maski toktok bilong ol manmeri bilong dispela graun. Ol bai makim kainkain rot, tasol ol i no save na ol i no bosim olgeta samting bilong rausim na fogivim sin. Em olsem na yumi ken i lusim tok bilong ol na yumi harim tok bilong Jisas tasol.
Na ol dispela samting em i gutnius stret bilong yumi i tanim bel na i bilipim na trastim na bihainim Jisas. Long wanem, Jisas yet i rausim na fogivim sin bilong yumi na yumi no gat wanpela liklik asua long ai bilong God. Olsem na, yumi i bilipim na trastim na bihainim Jisas, orait yumi ken i amamas.
Tasol ol dispela samting i no gutnius bilong manmeri i givim baksait long Jisas na ol i bihainim laik na save bilong ol yet na ol i bihainim rot bilong ol manmeri bilong dispela graun. Long wanem? Jisas i stap jas bilong ol na Em bai tilim pe bilong sin bilong ol i go long ol yet.
Evidens bilong Mak em i klia. Sapos yu laik God i rausim na fogivim sin bilong yu, orait yu mas harim tok bilong Jisas. Yu no ken i givim baksait long Jisas moa. Yu mas yusim het bilong yu na yu bilipim na trastim na bihainim Jisas. Evidens bilong Mak em i no tok win. Nogat. Em i trupela trupela samting. Em olsem na yu no ken i les na givim baksait long Jisas.
“Man i bilip long Pikinini, em i gat laip i stap gut oltaim oltaim. Man i no bihainim tok bilong Pikinini, em i no inap kisim laip. Nogat. Bel hat bilong God i stap long Em.” Jon 3:36.
“Tru tumas, Mi tokim yupela: Man i harim tok bilong Mi, na i bilip long God i bin salim Mi i kam, em i gat laip i stap gut oltaim oltaim. Em bai i no gat kot. Nogat. Em i lusim sait bilong i dai na em i kamap insait long laip pinis.” Jon 5:24.
Em tasol.
tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn